Diari Oficial de la Generalitat Valenciana


Sumari del DOGV 8257, del 20-03-2018 (2018/2746)

ORDRE 1/2018, de 12 de març, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores de la concessió de subvencions per a la millora de les condicions de l'interior dels habitatges, en el marc del Pla de reforma interior d'habitatge, Pla Renhata.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2018/03/12/1/dof/vci/html**

### Dades del document

Número de DOGV
:   8257

Data del DOGV
:   20-03-2018

Secció del DOGV
:   I. DISPOSICIONS GENERALS

Número del document
:   2018/2746


Data del document
:   12-03-2018

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * legislació

ORDRE 1/2018, de 12 de març, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores de la concessió de subvencions per a la millora de les condicions de l'interior dels habitatges, en el marc del Pla de reforma interior d'habitatge, Pla Renhata.  
 [2018/2746]  
Preàmbul  
  
La Generalitat, en el seu especial interès sobre la millora en la qualitat de vida de la ciutadania, formula diverses polítiques, entre les quals són de gran rellevància les dirigides a la millora de les condicions dels habitatges.  
L'habitatge, element estretament lligat a la salut i desenvolupament dels ciutadans i, per tant, reconegut com a dret bàsic, ha de ser objecte d'especial atenció quant a la promoció d'actuacions que en faciliten la conservació i l'adequació a les circumstàncies especials que puguen presentar els seus ocupants.  
En aquest sentit, la Generalitat va gestionar en l'exercici 2017, de forma pionera, el Pla de reforma interior d'habitatges, Pla Renhata, que va contemplar subvencions als propietaris, usufructuaris o inquilins, per a actuacions sobre els elements privatius de l'habitatge i dirigides a la millora de la seua qualitat, sostenibilitat, accessibilitat i habitabilitat.  
  
Amb aquest tipus d'incentiu, a més de millorar les condicions d'habitabilitat dels habitatges, com demanda la ciutadania, el que es pretén també és fomentar l'activitat en el sector de la construcció, molt castigat per la recent crisi econòmica, i en particular el sector de producció de materials de construcció com revestiments ceràmics o de pedra, sanitaris o mobiliari de cuina i bany, que constitueixen un sector empresarial estratègic a la nostra Comunitat.   
L'alta resposta obtinguda en la convocatòria 2017 per a aquestes ajudes, que va superar amb escreix la dotació pressupostària disponible, confirma com n'era d'encertada la mesura. D'altra banda, l'experiència de la tramitació d'aquest pla aconsella introduir alguns canvis que graduen l'atorgament i que milloren i agilitzen el procés de gestió d'aquestes ajudes.  
Per a la baremació de les sol·licituds s'adopten dos criteris, un en funció del grau de discapacitat d'algun dels membres residents en l'habitatge; i un altre basat en la categoria cadastral de l'habitatge, utilitzat ací com a indicador del nivell socioeconòmic dels seus ocupants.  
  
La categoria cadastral de l'habitatge l'assigna el Cadastre d'acord amb el Reial decret 1.020/1993, sent un coeficient que serveix per a realitzar la valoració de les construccions, i està graduada en una escala de l'1 al 9, de tal manera que l'1 correspon als habitatges de major valor, i el 9 als de menor valor.  
Amb aquesta ordre s'estableixen, per la conselleria competent en matèria d'habitatge, les bases reguladores per a la concessió d'ajudes per a la reforma interior dels habitatges, en el marc de suport a la millora de la qualitat dels habitatges de la Comunitat Valenciana, i es dóna compliment al que disposa l'article 165 de la Llei 1/2015, de 6 de febrer, de la Generalitat, d'hisenda pública, del Sector Públic Instrumental i de Subvencions, relatiu a les bases reguladores de la concessió de subvencions.  
En compliment del que estableix l'article 129 de la Llei 39/2015, d'1 d'octubre, del procediment administratiu comú de les administracions públiques, en l'elaboració d'aquesta ordre s'ha actuat d'acord amb els principis de necessitat, eficàcia, proporcionalitat, seguretat jurídica, transparència i eficiència.  
En relació amb la política de la competència de la Unió Europea, les ajudes que es convoquen no precisen notificació o comunicació a la Unió Europea, per no falsejar o amenaçar de falsejar la competència, de conformitat amb el que estableix l'article 107 del Tractat de Funcionament de la Unió Europea.  
En virtut de tot el que s'ha dit adés, evacuats tots els informes preceptius, vistos l'article 149.1.9 de l'Estatut d'Autonomia de la Comunitat Valenciana; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la resta de normes de general i pertinent aplicació, oït el Consell Jurídic Consultiu de la Comunitat Valenciana, i en virtut de les facultats conferides per l'article 28.e de la Llei 5/1983, de 30 de desembre, del Consell,  
  
  
ORDENE  
  
Article 1. Objecte i àmbit d'aplicació  
S'aproven les bases reguladores per a la concessió d'ajudes per a actuacions de millora de les condicions d'habitabilitat en l'interior dels habitatges, el contingut de les quals figura en l'annex d'aquesta ordre.  
  
Article 2. Convocatòria  
El procediment d'atorgament de les ajudes, regulades en les bases que s'aproven per mitjà de la present ordre, s'iniciarà mitjançant una resolució de convocatòria, l'aprovació de la qual queda supeditada en tot cas a l'existència de disponibilitat pressupostària.  
La resolució de convocatòria es publicarà en el Diari Oficial de la Generalitat Valenciana.  
  
  
DISPOSICIÓ ADDICIONAL  
  
Única. Habilitació normativa  
La persona titular de la direcció general competent en matèria d'habitatge i rehabilitació queda facultada per a dictar quantes instruccions, resolucions i interpretacions resulten necessàries per al desplegament i aplicació d'aquesta ordre.   
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre 4/2017, de 27 de febrer, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores del la concessió de subvencions per a la millora de les condicions de l'interior dels habitatges en el marc del Pla de reforma interior d'habitatge, Pla Renhata.  
  
  
DISPOSICIONS FINALS  
  
Primera. Normativa aplicable  
A més del que preveu aquesta ordre, seran aplicables la Llei 39/2015, d'1 d'octubre, del procediment administratiu comú de les administracions públiques; la Llei 38/2003, de 17 de novembre, general de subvencions, i el seu Reglament de desplegament, aprovat per Reial decret 887/2006, de 21 de juliol; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; i la resta de normativa de preceptiva i necessària aplicació.  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 12 de març de 2018  
  
La consellera d'Habitatge, Obres Públiques i Vertebració del Territori,  
MARÍA JOSÉ SALVADOR RUBERT  
  
  
  
ANNEX  
Bases reguladores per a la concessió   
d'ajudes per a la reforma interior d'habitatges  
Pla Renhata  
  
Primera. Objecte  
Les presents bases reguladores tenen per objecte regular la concessió d'ajudes per a actuacions de millora de les condicions d'habitabilitat en l'interior dels habitatges.  
  
Segona. Actuacions subvencionables  
S'entendran per actuacions de millora de les condicions d'habitabilitat en l'interior dels habitatges i, per tant, seran objecte d'ajuda, aquelles actuacions dirigides a:  
1. Reforma de les estances humides (cuines i banys), a fi d'adequar-les a les condicions actuals d'habitabilitat, incloent-hi, si és necessari, l'adaptació de les instal·lacions a la normativa vigent.  
2. Reforma de l'habitatge per a adaptar-lo a les necessitats de persones amb diversitat funcional i mobilitat reduïda, incloent l'ampliació dels espais de circulació de l'habitatge o el canvi de portes o la instal·lació de senyals acústics o lluminosos, si és el cas.  
  
Tercera. Condicions particulars de les actuacions objecte d'ajudes  
1. Totes les actuacions subvencionables podran incloure, als efectes de la determinació del cost subvencionable de l'actuació, el cost de les obres i els honoraris dels professionals intervinents fins a un màxim del 5 % del cost de l'obra, sempre que tots ells estiguen degudament justificats. Impostos, taxes i tributs també poden formar part del cost subvencionable.  
Dins del concepte d'obres subvencionables es podrà incloure tot allò que s'ha considerat com a obra civil, és a dir, envans, revestiments, sanitaris, aixetes, mobles de cuina i bany (només el del lavabo) i instal·lacions. No s'inclouran electrodomèstics, ni calderes o escalfadors ni tampoc la placa de cocció, el forn o l'extractor de fums.  
2. El cost total subvencionable no podrà superar els costos mitjans de mercat de la Comunitat Valenciana. S'entendran per costos mitjans de mercat de la Comunitat Valenciana els que figuren en l'edició vigent de la Base de Dades de Preus de la Construcció de l'Institut Valencià de l'Edificació, considerant la qualitat estàndard.  
3. Les obres hauran d'estar finalitzades abans d'efectuar la sol·licitud d'ajudes.  
4. La data de terminació de les obres per a les quals se sol·licita les ajudes haurà de ser posterior a la data que s'indique en la corresponent convocatòria.  
5. L'actuació comptarà amb les llicències necessàries i requerides per les administracions corresponents.  
  
Quarta. Compatibilitat i incompatibilitat de les ajudes  
1. Aquestes ajudes són compatibles amb les ajudes a la rehabilitació dels elements comuns dels edificis en què es trobe l'habitatge.  
  
2. L'import de la subvenció a concedir no podrà ser d'una quantia tal que, junt amb altres subvencions públiques que puguen rebre les parts beneficiàries d'aquestes ajudes, supere el cost previst de l'actuació. En el cas que es donara aquesta circumstància, es reduirà l'import de la subvenció a concedir fins aconseguir com a màxim el cost de l'actuació.  
3. Quan un habitatge haja sigut objecte de concessió d'ajudes en convocatòries anteriors, però sense haver aconseguit un pressupost protegible total de 12.000 euros, podrà sol·licitar-se noves ajudes per a una actuació diferent de les ja subvencionades. En aquest cas, només es protegirà un pressupost màxim tal que, sumat als anteriors pressupostos protegits, no supere el límit de 12.000 euros, amb independència que el pressupost real siga major.  
  
Cinquena. Requisits dels habitatges  
Els habitatges que pretenguen acollir-se a les subvencions regulades en la present ordre, hauran de complir els requisits següents:  
1. L'edifici en el moment de la sol·licitud ha de tindre una antiguitat superior a 20 anys. No serà necessari complir aquesta condició en el cas d'actuacions d'adaptació de l'habitatge per a persones amb diversitat funcional amb un grau de discapacitat superior al 50 %.  
2. Que l'habitatge es destine a residència habitual i permanent del seu propietari, inquilí o usufructuari. El que es considerarà acreditat en estar empadronat amb anterioritat a la sol·licitud de les ajudes.  
  
Sisena. Pressupost protegible  
El pressupost protegible de l'actuació de rehabilitació no serà inferior a 2.000 euros, excepte en actuacions d'adaptació d'habitatges per a persones amb diversitat funcional amb un grau de discapacitat superior al 50 % o majors de 75 anys, ni superior a 12.000 euros, amb independència del pressupost real de les obres que pot ser major.  
  
  
Setena. Tipus i quantia de les ajudes  
Les obres subvencionables podran rebre les subvencions següents:  
  
a) Una subvenció bàsica, per a tots els sol·licitants que complisquen els requisits per a rebre les ajudes i aporten tota la documentació requerida, del 5 % del pressupost protegible de les obres, amb un màxim de 600 euros.  
b) Una subvenció addicional, en funció dels punts obtinguts en el baremació de les sol·licituds, amb els percentatges i les quanties màximes següents:  
  
Puntuació Percentatge a aplicar sobre el pressupost protegit Quantia màxima de la subvenció addicional  
Entre 1 i 5 punts 25 per 100 3.000 euros  
Entre 6 i 10 punts 30 per 100 3.600 euros  
Entre 11 i 15 punts 35 per 100 4.200 euros  
  
  
La subvenció regulada en aquest apartat només es concedirà a les sol·licituds que, una vegada ordenades segons els criteris de baremació regulats en la base onze, esgoten la partida pressupostària destinada a aquestes ajudes, una vegada descomptat l'import total de les subvencions bàsiques concedides de l'apartat anterior.  
  
Huitena. Condicions de les persones beneficiàries i perceptores de les ajudes  
Podran ser beneficiàries, i per tant perceptores d'aquestes ajudes, qualsevol persona física propietària, usufructuària o arrendatària d'un habitatge situat a la Comunitat Valenciana.  
No podran obtindre la condició de beneficiàries les persones físiques en les quals concórrega alguna de les circumstàncies que s'estableixen en l'article 13 de la Llei 38/2003, de 17 de novembre, general de subvencions.  
  
Novena. Obligacions i responsabilitats de les persones beneficiàries  
  
Les parts beneficiàries queden obligades a:  
a) Facilitar qualsevol document, informació o inspecció que la direcció general competent en matèria d'habitatge i rehabilitació considere necessari per al control del compliment dels fins previstos.  
  
b) Sotmetre's a qualsevol actuació de control financer que corresponga a la Intervenció de la Generalitat, en relació amb les ajudes i subvencions concedides.  
c) Comunicar l'obtenció d'altres subvencions o ajudes per a la mateixa finalitat, provinents de qualsevol administració o ens públics o privats, nacionals o internacionals.  
d) En el cas d'habitatges llogats, el propietari no podrà incrementar la renda d'arrendament per les millores realitzades amb la subvenció atorgada.  
e) Comunicar, si és el cas, l'obtenció d'ajudes corresponents a convocatòries anteriors del Pla Renhata de millora de les condicions de l'interior dels habitatges per a una actuació diferent de la sol·licitada.  
  
  
Deu. Presentació de sol·licituds  
1. La sol·licitud es realitzarà una vegada acabades les obres i dins del període previst en la corresponent convocatòria.  
  
2. El procediment de tramitació serà telemàtic, per la qual cosa requerirà la presentació de sol·licituds, segons model normalitzat, a través de la seu electrònica de la Generalitat, https://sede.gva.es, i hauran d'estar firmades electrònicament per mitjà d'una firma electrònica avançada basada en un certificat reconegut, segons el que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat Valenciana o per qualsevol altre prestador de serveis de certificació amb què la Generalitat Valenciana haja firmat l'oportú conveni.  
3. Una vegada omplit l'imprès de sol·licitud per la persona beneficiària, i al seu torn sol·licitant de les ajudes, i recopilada la documentació necessària, la sol·licitud serà presentada telemàticament per tècnics col·laboradors, adherits a la corresponent convocatòria per a la tramitació de les ajudes de millora de l'habitabilitat dels habitatges.  
  
4. L'alta com a tècnic col·laborador es realitzarà telemàticament, d'acord amb el contingut de l'imprès normalitzat d'Inscripció de Tècnic col·laborador per a la tramitació de les ajudes.  
Als efectes d'aquesta ordre, podran sol·licitar la inscripció com a tècnics col·laboradors en la tramitació d'aquestes ajudes, aquells professionals amb la capacitat tècnica suficient per a realitzar l'activitat de supervisar la correcta execució de les obres, d'acord amb la normativa vigent de compliment obligatori en matèria d'habitatge. Els tècnics esmentats hauran d'estar col·legiats en el col·legi professional corresponent.  
Es podrà revocar o rebutjar la inscripció del tècnic col·laborador en el registre creat a aquest efecte en cada convocatòria per a poder tramitar aquests expedients, en el cas que s'haguera produït i s'haja demostrat fefaentment una incorrecta pràctica professional del tècnic esmentat, en la tramitació d'algun expedient de reforma interior d'habitatges, dins del Pla Renhata en convocatòries precedents.  
5. La sol·licitud ha d'anar acompanyada de la documentació següent:  
a) Sol·licitud de les ajudes degudament firmada per la part sol·licitant, segons imprès normalitzat, indicant si és propietari, usufructuari o arrendatari.  
b) Declaració responsable de la persona sol·licitant sobre si ha rebut o sol·licitat altres ajudes en relació a l'actuació subvencionada, indicant-ne l'import si és el cas, segons imprès normalitzat.  
c) Fotografies de les actuacions realitzades.  
d) Document que acredite la titularitat de l'habitatge, com a nota simple del Registre de la Propietat, escriptura pública de compravenda, escriptura de partició d'herència, o qualsevol altre document acreditatiu de la titularitat admès en dret.  
e) Autorització de la part propietària a la part inquilina o usufructuària de l'habitatge per a realitzar les obres, en el cas que no siga la persona propietària la sol·licitant de les ajudes.  
f) Autorització de la persona sol·licitant perquè el tècnic col·laborador realitze la presentació telemàtica de la sol·licitud d'ajudes.  
g) Pressupost detallat de les obres desglossat per unitats d'obra, amb mesuraments i aplicació de preus.  
h) Pla esquemàtic tancat de les parts de l'habitatge objecte de la reforma, abans i després de realitzar l'obra.  
i) Llicències o autoritzacions municipals que siguen necessàries per a la realització de les obres.  
j) Factures acreditatives de la despesa o inversió realitzada, a nom de la part sol·licitant de les ajudes, i acompanyant el document bancari que acredite que l'abonament de la factura s'ha efectuat a través d'una entitat financera, i no per mitjà de pagament en metàl·lic.  
k) Imprès normalitzat de domiciliació bancària degudament omplit, designant el compte bancari del sol·licitant en què es realitzarà l'ingrés de les ajudes.  
l) Descripció de les obres, redactada pel tècnic col·laborador, en què es justifique que les obres subvencionables estan acabades, indicant-ne data d'inici i finalització, i que compleixen amb la normativa vigent, assolint com a mínim les «Condicions bàsiques i reglamentàries» establides en el document reconegut DRB 11/15, Guia de Condicions Bàsiques de l'Habitatge Existent.  
6. En aquells supòsits en què les persones sol·licitants, en aplicació del que estableix l'article 28 de la Llei 39/2015, d'1 d'octubre, del procediment administratiu comú de les administracions públiques, manifesten la seua oposició al fet que l'Administració demane electrònicament la documentació necessària per a la tramitació de l'expedient, hauran d'aportar a més:  
- NIF o CIF de la part sol·licitant.  
- Certificat d'empadronament en l'habitatge objecte de les ajudes.  
- Certificats de l'Agència Tributària, de la Conselleria d'Hisenda i Model Econòmic i de la Tresoreria General de la Seguretat Social, d'estar al corrent en les seues obligacions.  
- Certificat del grau de discapacitat de la persona ocupant i empadronada en l'habitatge.  
7. La presentació de la sol·licitud portarà implícita l'acceptació de les bases, inclòs el que disposa la resolució per la qual es convoquen les subvencions.  
8. Així mateix, es podrà requerir de la part sol·licitant en qualsevol moment qualssevol altres dades, documents i informes complementaris que resulten necessaris per a la resolució de l'expedient i per a la comprovació de l'actuació realitzada.  
9. Es delega en els serveis territorials competents en matèria d'habitatge i rehabilitació, en el seu àmbit d'actuació, la gestió de les ajudes i incidències produïdes amb anterioritat a la resolució de la seua concessió.  
  
Onze. Criteris de baremació  
1. Per a determinar la prioritat de les sol·licituds per a concedir la subvenció, es valoraran d'acord amb els criteris que s'estableixen a continuació.  
a) En funció de la qualitat constructiva segons la categoria cadastral de l'habitatge:  
En habitatges amb categoria constructiva cadastral 7, 8, o 9: 10 punts.  
En habitatges amb categoria constructiva cadastral 6: 8 punts.  
En habitatges amb categoria constructiva cadastral 5: 5 punts.  
En habitatges amb categoria constructiva cadastral 4: 3 punts.  
En habitatges amb categoria constructiva cadastral 1, 2, o 3: 1 punt.  
b) En funció del grau de discapacitat de la persona ocupant de l'habitatge:  
Grau de discapacitat igual o superior al 33 % i inferior al 65 %: 3 punts.  
Grau de discapacitat igual o superior al 65 %: 5 punts.  
  
Dotze. Tramitació, Instrucció del procediment i resolució d'ajudes  
  
1. La persona titular de la direcció general competent en matèria d'habitatge i rehabilitació, per delegació de la persona titular de la Conselleria competent en matèria d'habitatge i rehabilitació, que per mitjà de la present ordre li confereix, resoldrà sobre la concessió de l'ajuda sol·licitada, a proposta d'un òrgan col·legiat. Així mateix, podrà designar suplent, en cas d'impossibilitat d'assistència d'algun membre de l'òrgan col·legiat.   
L'òrgan col·legiat estarà integrat per les persones titulars de la Subdirecció General de Règim Jurídic i Polítiques Socials, del Servei de Rehabilitació i Observatori de l'Hàbitat i la Segregació Urbana, del Servei de Coordinació i Funció Social de l'Habitatge, del Servei de Planificació Econòmica i Regeneració Urbana, i dels serveis territorials competents en matèria d'habitatge i rehabilitació.  
  
2. La tramitació dels expedients correspondrà als serveis territorials competents en matèria d'habitatge i rehabilitació, en el seu àmbit d'actuació.   
3. En el termini de dos mesos des de l'endemà de finalització del termini de presentació de sol·licituds, es publicarà en el web de la Conselleria competent en matèria d'habitatge i en el tauler d'anuncis dels serveis territorials competents en matèria d'habitatge i rehabilitació que a aquest efecte s'habiliten, el llistat complet de les sol·licituds, indicant aquelles que estan completes; les incompletes, assenyalant la documentació que falta per aportar o esmenar; i les no admeses a tràmit, tenint aquestes publicacions el caràcter de notificació als efectes de computar el termini per a esmenar o completar la sol·licitud presentada.  
  
En el cas que per motius justificats no poguera publicar-se el llistat esmentat en el termini assenyalat, se'n comunicarà en l'esmentat web la nova data de publicació.  
4. Completada la documentació, les sol·licituds presentades que complisquen els requisits exigits, s'ordenaran de major a menor puntuació, atenent als criteris de baremació inclosos en aquestes bases, i s'elaborarà el llistat de sol·licituds que resultaran adjudicatàries de les ajudes, tot indicant l'import de la subvenció bàsica que s'atorgarà a tots aquells expedients que complisquen amb els requisits, i el de la subvenció addicional que s'atorgarà segons allò que s'ha regulat en la base setena, fins a esgotar la partida pressupostària corresponent. En cas d'igualtat de puntuació, primarà la sol·licitud amb el número més baix de registre telemàtic d'entrada.  
5. El termini màxim per a resoldre i notificar la resolució de concessió d'ajudes per mitjà de la seua publicació en el Diari Oficial de la Generalitat Valenciana, que posarà fi a la via administrativa, serà de sis mesos comptats des de l'endemà de la publicació de la resolució de la convocatòria. Transcorregut aquest termini sense que s'haja dictat i notificat resolució expressa, les persones interessades podran entendre desestimada la seua sol·licitud, sense perjuí del que estableix l'article 23 de la Llei 39/2015, d'1 d'octubre, del procediment administratiu comú de les administracions públiques.  
6. La resolució de la convocatòria d'ajudes es publicarà en el Diari Oficial de la Generalitat Valenciana, i en el portal de www.gva.es, Els sol·licitants que hagen facilitat un número de telèfon mòbil, podran ser avisats de la publicació del llistat definitiu per mitjà de missatge de text SMS.  
La publicació en el Diari Oficial de la Generalitat Valenciana substituirà la notificació individual de la resolució, d'acord amb el que preveu la legislació del procediment administratiu comú.  
  
Tretze. Ampliació de l'import global de les ajudes  
L'import global de les ajudes amb què es dote cada convocatòria, podrà ser ampliat en el cas d'existir disponibilitats pressupostàries, en el supòsit de resultar insuficient per a atendre les peticions que, presentades dins del termini, acrediten reunir els requisits i la resta de condicions establides en aquestes bases.  
  
Catorze. Control i revocació de les subvencions  
1. La Generalitat podrà comprovar, pels mitjans que estime més adequats, el compliment de les obligacions inherents a l'atorgament de les subvencions. L'incompliment d'aquestes obligacions o la comprovació de la falsedat dels dades aportades a l'expedient, donarà lloc a la revocació de la subvenció concedida i a la devolució de les quanties atorgades, incrementades amb els interessos legals meritats des del moment de la percepció.  
2. En tot cas, serà aplicable allò que s'ha disposat en matèria de control financer, reintegrament i infraccions i sancions administratives en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; i en la Llei 38/2003, de 17 de novembre, general de subvencions.


Còpia Permalink ELI